ශ්‍රී ලංකාවේ පස්දින නිල සංචාරයක නිරත පාකිස්ථාන නාවුක හමුදාපති අද්මිරාල් මොහොමඩ් ෂකාවුල්ලාහ් (Admiral Muhammad Zakaullah) පසුගියදා අග්‍රාමාත්‍ය රනිල් වික්‍රමසිංහ හමුවී සාකච්ඡා කළා.පසුගිය දා ඇති වූ ගංවතුර ආපදාවේ දී පාකිස්ථානු රජය ශ්‍රී ලංකාව වෙත ලබාදුන් සහයෝගය සම්බන්ධයෙන් කෘතඥතාව පළ කළ අග්‍රාමාත්‍ය රනිල් වික්‍රමසිංහ පාකිස්ථානය හා ශ්‍රී ලංකාව අතර සංචාරක ව්‍යාපාරය ප්‍රවර්ධනය කිරීම සම්බන්ධයෙන් කරුණු සාකච්ඡා කර තිබෙනවා.ශ්‍රී ලංකාව සහ පාකිස්ථානය අතර පවතින්නා වූ දිගු කාලීන මිත්‍රත්වය ද සිහිපත් කළ වික්‍රමසිංහ මහතා පාකිස්ථානයේ උසස් අධ්‍යාපන ක්‍රමවේදය පිළිබඳව අවධානය යොමු කළ යුතු බව ද වැඩිදුරටත් පෙන්වා දුන්නා.ආපදා අවස්ථාවන්හි දී මීටත් වඩා ඉතා සමීපව කටයුතු කිරීමේ අවකාශය උදා කර ගත යුතු බව පෙන්වා දුන් පාකිස්තාන නාවුක හමුදාපතිවරයා පාකිස්ථාන ජනාධිපතිවරයා සහ අග්‍රාමාත්‍යවරයා ශ්‍රී ලංකා අග්‍රාමාත්‍ය රනිල් වික්‍රමසිංහට පාකිස්ථානයේ සංචාරයක් සඳහා පැමිණෙන්නැයි කළ ආරාධනය දැනුම් දුන්නා.ඉන්දීය සාගර කලාපයේ සමුද්‍රීය සාමය සහ නිදහස් නාවුක ගමනාගමනය වෙනුවෙන් ශ්‍රී ලංකාව සැම විටම පෙනී සිටින බවද අග්‍රාමාත්‍යවරයා මෙහිදී පෙන්වා දී තිබෙනවා.අරලියගහ මන්දිරයේ පැවැති මෙම හමුවට ශ්‍රී ලංකා නාවුක හමුදාපති වයිස් අද්මිරාල් රවීන්ද්‍ර විජේගුණරත්නල ශ්‍රී ලංකාවේ පාකිස්ථාන මහකොමසාරිස් සහ අග්‍රාමාත්‍ය ලේකම් සමන් ඒකනායක යන මහත්වරු ද සහභාගි වූනා.